Twee broers sterf in ongelukDie ongeluk het naby die Lynnwoodweg-afrit op die N1-suid plaasgevind Foto: ER24 Twee broers is dood en ‘n derde broer beseer toe hul motor Saterdagaand net voor 23:00 op die N1-suid agterin ‘n stilstaande vragmotor vasgery het. Die ongeluk het op die N1-suid net voor die Lynnwoodweg-afrit in Pretoria plaasgevind. ‘n Suzuki-luikdeurmotor het agterin ‘n vragmotor vasgery wat in die derde baan van die vierbaansnelweg stilgestaan het. Die vragmotor het glo meganiese probleme opgedoen. Die drie broers, almal vermoedelik in hul laat tienerjare of vroeë twintigs, het in die motor gery en twee van hulle is op slag dood. “Paramedici moes hul oorskot verwyder om die enkele oorlewende van die ongeluk, die oudste broer, te help wat agter die stuurwiel vasgekeer was,” het ER24 gesê. “Hy was by sy volle bewussyn en dit wil voorkom of sy beserings slegs skrape en kneusplekke en ‘n gebreekte been is.” Hy is na die Steve Biko-hospitaal geneem.